Вече на селу (по руском)
Војислав Илић 

Вече на селу

— ПО РУСКОМ —

Сунашце се јарко у ноћиште скрива, 

И вечерња сутон сеоце покрива: 

Све се клони ноћи, увија се мраком, 

Још црквица само што се сија зраком.

А с црквице звонца кроз сутон се хоре:

Одмор стиже сутра за све што се море,

Са благим вам миром недељица леће! 

И радник се с поља у сеоце креће.

И црква је пуна, сви се Богу моле, 

И свећица неброј трепере и горе; 

Светиња се шири по светоме храму, 

И вечерња песма хори се кроз таму.

А у чистој соби млада мати пева, 

Успављује чедо, па чеду припева: 

Пред блаженим санком склопи младе очи, 

Сутра ваља, чедо, у црквицу поћи:

Молити се Боги и Бог ће нас чути, 

Те ће росну кишу по пољу просути, 

Сазреће нам жито, кад му стигну дани, 

И њиме ће мајка чедо да захрани.

1. фебруар, 1880 год.

Извори 

 Војислав Илић: Сабрана дела, Лирско песништво 1872-1886, Вук Караџић, Београд, страна 86.

Војислав Илић